paragraph_text: Slavogostići Posedarski, hrvatska velikaška porodica iz roda Gusića Krbavskih koja je potvrdom darovnice hrvatsko-ugarskog kralja Bele III. (1172. – 1196.) od strane njegova sina hercega Andrije 1194. godine uživala posjed Posedarje na sjevernoj strani Novigradskog mora. Pripadnici obitelji nazivaju se od 14. stoljeća - knezovi Posedarski. Bili su moćna i ugledna obitelj koja se istakla u borbama protiv Turaka osobito za vrijeme tursko-mletačkih ratova u 17. stoljeću. Najpoznatiji odvjetak obitelji bio je senjski uskok i protuturski ratnik Martin knez Posedarski (†1601.).